钦定古今图书集成/明伦汇编/官常典/第636卷 > 赵尚宽
## 钦定古今图书集成/明伦汇编/官常典/第636卷 > 赵尚宽

按《宋史循吏传》：“尚宽，字济之，河南人，参知政事安仁
子也。知忠州，俗畜蛊杀人，尚宽揭方书市中，教人服
药，募索为蛊者，穷治，寘于理，大化其俗。嘉祐中，以考
课第一，知唐州。唐素沃壤，经五代乱，田不耕，土旷民
稀，赋不足以充役，议者欲废为邑，尚宽曰：‘土旷可益
垦辟，民稀可益招徕，何废郡之有’？”乃按视图记，得汉
召信臣陂渠故迹，益发卒复疏三陂，一渠溉田万馀
顷。又教民自为支渠数十，转相浸灌，而四方之民来
者云布。尚宽复请以荒田计口授之，及贷民官钱买
耕牛，比三年，榛莽复为膏腴，增户积万馀。尚宽勤于
农，政治有异等之效。三司使包拯与部使者交上其
事，仁宗闻而嘉之，下诏褒焉，仍进秩赐金，留于唐凡
五年，民像以祠，而王安石、苏轼作《新田新渠诗》以美
之。徙同、宿二州、河中府神勇卒苦大校贪虐，刊匿名
书告变。尚宽命焚之，曰：“妄言耳。”众乃安。已而奏黜校，
分士卒隶他营，又徙梓州。尚宽去唐数岁，田日加辟，
户日益众。朝廷推功，自少府监以直龙图阁知梓州，
积官至司农卿，卒，诏赐钱五十万。